Večella Varslavāne
Večella Varslavāne (dzimusi 1930. gada 7. augustā, mirusi 2015. gada 9. novembrī) bija latviešu tērpu māksliniece. Tēvs — gleznotājs Francisks Varslavāns. Bija precējusies ar Gunāru Kirki. Meita — gleznotāja Frančeska Kirke. 1953. gadā absolvējusi Latvijas Valsts universitātes Juridisko fakultāti, 1960. gadā — Rīgas lietišķās mākslas vidusskolu. No 1960. līdz 1970. gadam strādāja Rīgas Modeļu namā par mākslinieci modelētāju. Pēc tam līdz 1990. gadam bija kostīmu māksliniece Rīgas Kinostudijā. Veidojusi tērpus daudzām populārām filmām, teātra izrādēm vairākos teātros. 1984. gadā kļuvusi par Latvijas Kinematogrāfistu savienības biedri. Saņēmusi "Lielā Kristapa" balvas par kostīmiem filmām "Teātris", "Aveņu vīns", "Fotogrāfija ar sievieti un mežakuili" un "Viktorija". 1994. un 2001. gadā Varslavāne saņēmusi Spēlmaņu nakts balvas par kostīmiem izrādēm "Marķīze de Sada", "Vilkumuižas jaunkundzes" un "Vēlā mīla". 1995. gadā kopā ar operas "Uguns un nakts" radošo grupu un 1999. gadā ar operas "Jevgeņijs Oņegins" radošo grupu saņēmusi "Lielo Mūzikas balvu". 1999. gadā piešķirta Valsts kultūrkapitāla fonda mūža stipendija. 2014. gadā saņēmusi Spēlmaņu nakts balvu par mūža ieguldījumu. Apbedīta Rīgā, Raiņa kapos.